
CMEPIUS, skupaj s CNVOS in Zavodom Movit pripravlja DELI dogodek z naslovom: 

DELI,
POVEŽI, DOSEŽI…
PIKO NA i!

Dogodek bo potekal v torek, 7. junija 2016, v hotelu Sheraton (bivši Mons, Pot za Brdom 4, Ljubljana) 
od 10.00 do 16.00.
Namen dogodka je spodbujati sodelovanje različnih tipov organizacij (izobraževalnih, nevladnih, mladinskih, lokalnih, občin itd.) v okviru različnih evropskih programov financiranja.
Vsaka izbrana projektna ideja s svojo vsebino naslavlja cilje določenega programa, hkrati pa z nadgradnjo partnerstva in vsebine lahko naslavlja prioritete tudi drugega programa. Na dogodku bodo udeleženci skozi interaktivno delavnico in sodelovanje nadgradili projektne ideje znotraj omizja ter jih oblikovali tako, da bodo naslavljali cilje enega ali več programov: Erasmus +, Evropa za državljane ter Norveškega finančnega mehanizma.
Vsak udeleženec ob prijavi izbere enega od spodaj opisanih omizij, kjer želi sodelovati ter na kratko opiše motivacijo za udeležbo na dogodku, na podlagi katere bomo izbrali 30 udeležencev (6 udeležencev na omizje). 

Rok za prijavo je 25. maj 2016.
Prijavnica je dostopna na povezavi:
http://goo.gl/LMoquu 

Vljudno vabljeni!

Tematska omizja:
1. Omizje: Projekt  “Učni časovni portali” 
Projekt povezuje dve pobrateni občini, eno iz Slovenije in drugo iz Hrvaške. V sodelovanju s partnerji bodo izmenjevali primere dobrih praks na področju formalnega in neformalnega vseživljenjskega izobraževanja ter postavili trdne temelje za nadaljnje sodelovanje. Skozi projektne aktivnosti bodo razvili posodobljene učne načrte z letnimi in dnevnimi pripravami za 4. in 5. razred OŠ v Sloveniji ter 3. in 4. razred OŠ na Hrvaškem ter inovativni učni pripomoček – aplikacijo Učni časovni portali. Omogočen bo privlačen in »večdimenzionalen« način (vidno, slišno zaznavo) izobraževanja vseh struktur prebivalstva, predvsem pa šolskih otrok (vključitev poučevanja z aplikacijo  v učne načrte). 

2. Omizje: Projekt »Open Your Mind« 
Projekt štajerskega zavoda je mladinska izmenjava za udeležence iz različnih držav, ki bi se zbrali v kraju Oplotnica, da bi spoznali lokalno skupnost in njene poglavitne kulturne značilnosti. Organizirani v 4 mednarodne projektne skupine bodo s pomočjo lokalnih prebivalcev izvajali delavnice na temo turističnih, kulinaričnih, rokodelskih in umetnostnih posebnosti kraja Oplotnica. Pripravili bodo koncept promocije specifičnih karakteristik majhne lokalne skupnosti v nacionalnem ter mednarodno-regionalnem okolju (tako v Sloveniji, kot v Evropi in širše). S pripravo promocijskega materiala (zloženka, video, turistični zemljevid, spletna stran) bodo omogočili lažjo prepoznavnost lokalne skupnosti in uporabnikom iz širšega okolja omogočili dostop do informacij o kraju Oplotnica in okolici. 

3. Omizje: Projekt »Bralna pismenost«
Cilj projekta OŠ iz Notranjske je razviti bralno pismenost pri učencih in učiteljih skozi IKT tehnologijo. S pomočjo e-pošte, videokonferenc, Skype-a, e-Twinning foruma, Facebooka, Twitterja ter študijskih izmenjav želijo vzpostaviti povezavo med mladimi iz različnih držav ter jim preko spodbujanja in učenja bralnih aktivnosti dati priložnost spoznati druge kulture ter krepiti medkulturne komunikacijske veščine. Sodelovanje strokovnih delavcev partnerskih šol projekta bo prispevalo k izboljšanju bralne pismenosti pri vseh učencih in učnih predmetih na šolah. Prioriteta projekta bo povečati bralni interes učencev, s sočasnima ciljema izboljšanjem branja in razumevanja besedila ter ozaveščanjem pomembnosti bralne pismenosti pri vseh učencih in učiteljih različnih predmetov ter stopenj poučevanja. 
4. Omizje: Projekt IDEA - Imporving Democratic participation and Advocacy of Migrants for the Future of Europe 
Projekt, ki ga je pripravila neprofitna organizacija iz Ljubljane, je namenjen izmenjavi izkušenj in dobrih praks integracije priseljencev v lokalne skupnosti. Osredotoča se na skupnostne aktivnosti, ki temeljijo na participaciji celotnega lokalnega okolja ter aktivnem državljanstvu. Spodbuditi želijo dvosmerni proces integracije ter medkultuno izmenjavo, temelječo na potrebah priseljencev in lokalnih okolij, saj je ta ključnega pomena za spodbujanje aktivnega državljanstva ter demokratično participacijo vse Evrope ter za prihodnost Evrope. Cilj projetka je združiti državljane iz različnih okolij v aktivnostih, ki so neposredno povezane s politikami Unije na področju migracij in vključevanja. 

5. Omizje: Projekt HAD – Hiša aktivnega državljanstva 
[bookmark: _GoBack]Zavod iz Maribora želi s projektom HAD vzpostaviti model medsektorskega družbeno aktivnega delovanja, ki bo združeval pozitivne lastnosti delovanja NVO (strokovnost, formaliziranost, trajnostnost, dobro upravljanje) in pozitivne plati aktivizma civilnih pobud (aktualnost, neposrednost, motivacijski potencial, neobremenjenost). Vse deležnike civilnih pobud bodo opremili z znanji, potrebnimi za doseganje svojih ciljev in uspešno medsebojno komuniciranje. Projekt bo reševal problem demokratičnega deficita s podpiranjem praks in orodij participatorne in deliberativne demokracije, ter tako zmanjševal število strukturnih preprek med državljani in odločevalci. Dejavnosti projekta bodo preko neformalnega izobraževanja in informiranja prebivalce, ki bodo že aktivni v civilnih pobudah, opremljale z znanji, informacijami in kompetencami, da bodo lažje in bolj uspešno zasledovali zadane cilje. 

